
Funkcionális térszerkezet-vizsgálat Várpalota város példáján

A XXXI. Országos Tudományos Diákköri Konferenciára nevezett dolgozatomban születési és egyben lakóhelyemet szeretném bemutatni egy modelltérképeken alapuló elemzés segítségével.
Munkám célja egy funkcionális térszerkezet-vizsgálat elkészítése Várpalota város példáján keresztül, mely érinti a város intézményeinek, közszolgáltatásainak rendszerét. Ehhez a következő módszertani lépéseket kívánom alkalmazni: Első lépésként minden fontosabb szektort (pl.: közintézmények, szolgáltató helyek, közlekedési lehetőségek) külön-külön ábrázolok a város térképén, majd az így létrejött modelleket egymásra vetítem, s így alkalmassá válik következtetések levonására, mint például, hogy hol jelenik meg funkciósűrűsödés vagy éppen hol van ennek az ellentettje.
Ezek mellett részletesebben vizsgálom majd, hogy a helyi tömegközlekedés igénybevételével mennyire elérhetőek az alapszolgáltatások a különböző lakónegyedek számára. Ezt követően megpróbálom megtalálni a helyi buszközlekedés esetleges hiányosságainak, negatívumainak okát.
A térképes vizsgálatok mellett irodalmi forrásokra támaszkodva, készítek egy gazdaság-történeti feltárást, melynek nagy jelentősége lesz a dolgozatom által vizsgált problémák, jelenségek értelmezésében.
Végül a vizsgálat során kapott információkra alapozva vonom le következtetéseimet Várpalota városszerkezetét illetően.
Ezzel a vizsgálattal szeretném bemutatni, hogy egy rosszul kialakult/kialakított városi struktúra hogyan befolyásolja az ott élők életét, ügyintézésük egyszerűbbé vagy bonyolultabbá válását, mindennapi komfortérzetüket, vagy éppen megelégedettségüket a saját lakóhelyük által teremtett és kínált lehetőségekkel. Ez a munka számomra is rendkívül jó alkalmat teremt arra, hogy városomat más szemszögből nézzem, bíráljam, s összehasonlítsam más, általam ismert, s gyakran látogatott településekkel (pl.: Gödöllő, mint ideiglenes lakóhely).



